આજનો દિવસ સ્વામીજીના અહીંના મુકામનો છેલ્લો દિવસ હતો. આવતી કાલથી તેઓ શિષ્ય-પરિવાર સાથે અન્ય સ્થળે જવાના છે તે જાણ્યું ત્યારે મનમાં ખાલીપો જન્મ્યો. આજે ભેગા થયેલા સર્વને સ્વામીજી સાથે વાતો કરવામાં વિશેષ રસ દેખાતો હતો. કેટલાક પોતાના પ્રશ્નો પોતપોતાની ડાયરીમાં નોંધી લાવ્યા હતા. શરૂઆતમાં શહાણે વકીલ બોલ્યા, ‘ભારત પાસે આધ્યાત્મિક પુણ્ય છે તે જ ભારતને ભવિષ્યમાં સર્વસંકટમાંથી તારશે એવું આપે કહ્યું હતું. આધ્યાત્મિક પુણ્ય એટલે ખરેખર શું ?’